Naguitreike: Besoekers en medewerkers vertel van hul ervaringe on Straatwerk
[postdate d]	[postdate M]	Naguitreike: Besoekers en medewerkers vertel van hul ervaringe
Written by admin	“Vrydagaand het ons aangesluit by Straatwerk. Ons is oorweldig deur die gasvrye ontvangs, energie, toewyding, blymoedigheid en liefde. Ons is ingelei in die bedieninge, het saam ge-worship en twee keer in die loop van die aand/nag saam uitgereik. Daar is soveel respek en waardering op die strate vir hierdie bediening. Die fokus is nie op preek en bekeer nie, maar op die bring van die liefde van Christus, Christus Self, in woorde en dade van diens en gee.”
Besoekers van Montagu
“Hoe surreal is dit? Ek staan in die middel van die stad wat ek soos die palm van my hand ken met ‘n bright bib aan wat sê: Valuable to Jesus – STOP abuse, prostitution and pornography. Ek bly al vir jare in die stad en ek het gewonder of hierdie straatuitreike en bib-draery regtig effektief is (dit was my tweede uitreik). Ons groep was besig om te bid toe ek drie manne aangestap sien kom. Regte metro-stadsmanne, wellgroomed en reg vir die aandjie uit. Hulle het doodstil by ons kom staan en gewag totdat ons klaar gebid het, alhoewel hulle oënskynlik gelyk het soos mense wat nie gebed nodig het nie.
Hulle het hulleself voorgestel en genoem waarvoor ons kon bid. ‘n Oomblik waar ek ‘n Goddelike afspraak kon sien. Reg voor my oë. Ek in my bright bib. En ek kan nie glo dat dit so ‘n impak kan maak nie. “Ek weet nie wanneer laas ek soveel gebid het nie … en geen van die gebede was vir myself nie. “Bright bibs, straatuitreike en bid BO!”
Kom raak deel van die bright bib en bid BO spanne. Kontak ons by 021 930 8055, of lisa@straatwerk.org.za
Die span is gereed om uit te reik na vroue vasgevang in prostitusie.
Die span van Montagu gereed om met rolstoel en al die
strate van Kaapstad aan te durf.
[postdate d]	[postdate M]	6 000 paaseiers en paashase later …
Written by admin	In die boekie: As ek nog net één preek gehad het, is daar ‘n preek wat al baie jare gelede ‘n baie groot indruk op my gemaak het. Dr. Johan van Schalkwyk het die vraag gevra: Besig met paashase?
‘Die slotsom van alles wat jy gehoor het, is dit: Dien God en gehoorsaam sy gebooie. Dit is wat van die mens gevra word.’ (Prediker 12:13)
Hy vertel van sy kinders se teleurstelling en skok toe hulle sien wat gebeur as hulle die kop van die paashaas afruk. Die belofte van die blink papier, die reuk van sjokolade, die grootte van die paashaas en toe … LEEG!
Dr. Johan skryf: ‘Dis waaroor die boek Prediker gaan: Hy wat hom net met die lekker dinge in die lewe wil besig hou, is besig om sjokoladehase te vertroetel. Dié boek wil ons leer dat ware geluk alleen by God te vinde is.’
Dit was ons voorreg om juis dit met mense te kon gaan deel. Woensdagmiddag in Heideveld, Donderdagaand in Voortrekkerweg en Vrydagnag op die strate van Kaapstad. En van die ekstra paaseiers is na Tygerberg Hospitaal en vulstasies en sommer oral waar mense besig was met hulle daaglikse roetines.
Dankie vir al die paaseiers en ander bydraes. Ons grootste verwagtings is oortref. By verre. Dankie Jesus.
Ongeveer 100 kinders van die Zoë Trust Kids’ Club in Heideveld het Paasfees op ‘n diensbare manier gevier. Hulle het die strate ingevaar met vullissakke en papiere
opgetel dat die stof so staan, en tussen-in het hulle ook die inwoners van die plaaslike
gemeenskap bederf met paaseiers.
[postdate d]	[postdate M]	‘Mens verkoop nie iets waarvoor jy lief is nie’
Written by admin	Sy is vriendelik, energiek, interessant en ‘n simbool van ‘n God wat mense se lewens heeltemal kan nuut maak, maar dit was nie altyd so nie…
Amanda het in Ravensmead grootgeword en op 24-jarige ouderdom begin flankeer met dwelms. Sy was nie ‘n gebruiker nie, maar ‘n dwelm-koerier regoor Suid-Afrika. Sy is gevang en het ses jaar tronkstraf ontvang waarvan sy drie en ‘n half jaar moes uitdien. Op 29-jarige ouderdom was sy moedeloos en depressief en het begin om dwelms te gebruik. Een ding het na ‘n ander gelei en sy het betrokke geraak in prostitusie om haar dwelmgewoonte te finansier.
Ontmoet vir Amanda, ‘n baie getroue medewerker:
Waar het jy van Straatwerk gehoor?
Ek het Straatwerk se mense gesien toe ek nog besig was om verkeerde draaie te loop. Nadat ek die Here ontmoet het, het ‘n pastoor in Brooklyn vir my genoem dat daar uitreike van Straatwerk is waaraan ek kon deelneem.
Hoe het jy betrokke geraak by Straatwerk?
Ek het Straatwerk se kantoor gebel en ek het begin om saam uit te reik. Ek glo dat die Here die passie vir die uitreike na vroue wat vasgevang is in prostitusie in my hart kom plaas het.
Wat beteken Vrydagnagte se uitreike vir jou persoonlik?
Ek hou baie daarvan om uit te gaan op straat om met die vroue te gesels. Ek deel graag met hulle dat alles nie tevergeefs is nie en dat daar ‘n ander lewe vir hulle is. Baie keer sal die vroue dinge sê soos “jy sal nooit verstaan nie” en “jy weet nie waardeur ek gaan nie’” maar dit is juis dan wanneer ek my getuienis deel.
Wat is jou grootste vreugde?
Om in die oggend wakker te word, dwelmvry, en te weet dat die Here my siel gered het.
Wat is jou grootste hartseer?
Haweloosheid. Dit was ook een van my grootste vrese. Ek was nooit haweloos nie, maar ek het altyd geweet dat dit maklik kon gebeur het in my tipe leefstyl.
Wat is jou gunsteling teks uit die Bybel?
1 Korintiërs 10:13 – “Geen versoeking wat meer is as wat ‘n mens kan weerstaan, het julle oorval nie. God is getrou. Hy sal nie toelaat dat julle bo julle kragte versoek word nie; as die versoeking kom, sal Hy ook die uitkoms gee, sodat julle dit kan weerstaan.”
‘n Laaste woord:
Eenmaal het ‘n man vir my gesê dat ek lief is vir seks. Ek het net my kop geskud en gesê: “Mens verkoop nie iets waarvoor jy lief is nie”. In die Here het ek geleer om myself lief te hê.